በሐረሪ ክልል ሰባት ሺ ችግኞች ተተከሉ
አዲስ አበባ፡- በሐረሪ ክልል በ2012 ዓ.ም የአረንጓዴ አሻራ የችግኝ ተከላ ፕሮግራም ማብሰሪያ ጀምሮ 7ሺ ችግኞች መተከላቸው ተገለጸ። በዚህ ዓመት 2 ነጥብ 5 ሚሊዮን ችግኞችን ለመትከል ዝግጅት መጠናቀቁም ተጠቆመ። 
የሐረሪ ክልል የግብርና ቢሮ ምክትል ኃላፊ አቶ ሻሚአብዲ አህመድ በተለይ ለአዲስ ዘመን ጋዜጣ ከትናንት በስቲያ እንደገለጹት፣ በሀገር አቀፍ የችግኝ ተከላ ፕሮግራም ከማብሰሪያ ጀምሮ እስከአሁን 7 ሺህ ችግኞች ተተክለዋል። 
በዘንድሮ ዓመት በገጠር ሆነ በከተማ ለመትከል ከተዘጋጁት የችግኝ ዝርያዎች ውስጥ 60 ከመቶ ለምግብነት የሚውሉ ፍራፍሬዎች፤ ዘይቱን፣ አብካዶ፣ የቆላ ባንቡ መሆናቸውን አመልክተው፤ 40 ከመቶ የሚሆኑት ደግሞ ዘርፈ ብዙ አገልግሎት የሚሰጡ ዛፎች እንደሆኑም ገልጸዋል። 
የችግኝ ተከላ ስራ በአግባቡ ለመከናወን የሚያስችሉ የተለያዩ ኮሚቴዎች ተቋቁመው የዝግጅት ስራ መከናወኑን አስታውሰው፣ የችግኝ ተከላ ፕሮግራሙ በሁሉም የክልሉ ዞኖች፣ ወረዳዎችና ከተሞች
 የተለያዩ ሁነቶች በመመርኮዝ እየተካሄደ መሆኑን አስታውቀዋል። 
ችግኞች የሚተከሉበት በገጠር ወደ አንድ ሺ የሚጠጋ መሬት መዘጋጀቱን የሚገልጹት ኃላፊው፤ በከተማ የቦታ
 ልየታ እየተደረገ መሆኑን ጠቁመዋል። እስካአሁን 5 መቶ ሺ የሚሆኑ ጓድጓዶች መዘጋጀታቸውን ገልጸዋል። የጉድጓድ ዝግጅቱ ቢያንስ ለአንድ ወር ውሃ እንዲቋጥር በማድረግ እየተዘጋጁ መሆኑን አመልክተዋል።
 በ2011 ከተተከሉት 1 ነጥብ 5 ሚሊዮን ችግኞች መካከል 80.3 በመቶ መጽደቃቸውን የገለጹት ኃላፊው፤ የተቀሩት ያልጸደቁበት በቂ እንክብካቤ ስላልተደረገላቸው መሆኑን ጠቁመዋል። 
ባለፈው ዓመት ከነበረው ክፍተቶች ላይ በመስራት ውስንነቶች በመቅረፍ፤ የችግኝ ተከላውን ሙሉ በሙሉ በጄፒኤስ ምልከታ የታገዘ ለማድረግ ሰፊ የዝግጅት ስራ መከናወኑን አመልክተው፤ ችግኞቹ የሚተከሉበት ቦታም ከእንሰሳትና ከሰው ንኪክ ነጻ መሆናቸውን ጠቁመዋል ። ዘንድሮ የሚተከሉ ችግኞች ከአምና የተሻለ እንዲጸድቁ የሚያስችል ዝግጅት መደረጉን ገልጸዋል። 
ከኮሮና ቫይረስ ወረርሽኝ ስጋት ጋር በተያያዘ ጉድጓድ ቁፋሮ ላይ ለሚሰማሩ የማህበረሰብ ክፍሎች ወረርሽኙን ለመከላከል የሚረዱ ቁሳቁሶችን እያቀረበ መሆኑን ጠቁመው፤ የህዝብ ንቅናቄ እንደ አምና ባይሆንም ወረርሽኙን መከላከል በሚያስችል መልኩ ርቀትን በመጠበቅ እንደሚከናወን አመልክተዋል። የኮሮና ቫይረስ ወረርሽኝን በመከላከል ሰዎች ርቀታቸውን ጠብቀው እራሳቸውን ከቫይረሱ በመከላከል የችግኝ ተከላውን እንዲያካሄዱ እየተሰራ መሆኑንም አስታውቀዋል።
አዲስ ዘመን ሰኔ 15/2012
ወርቅነሽ ደምሰው